ASW เล็งเปิด 4 โครงการใหม่ Q2 มั่นใจหนุนยอดขายทั้งปีหมื่นลบ.
ASW เล็งเปิด 4 โครงการใหม่ไตรมาส 2/65 มั่นใจหนุนยอดขายทั้งปีหมื่นลบ. เติบโต 13% ตุน Backlog แน่นกว่า 8 พันลบ. ทยอยรับรู้รายได้ปีนี้ 4.65 พันลบ. คาดปี 65 รายได้โต 19% ตามเป้า
ASW เล็งเปิด 4 โครงการใหม่ไตรมาส 2 มั่นใจหนุนยอดขายทั้งปีหมื่นลบ. เติบโต 13% ตุน Backlog แน่นกว่า 8 พันลบ. ทยอยรับรู้รายได้ปีนี้ 4.65 พันลบ.
17 พ.ค. 2565

นายกรมเชษฐ์  วิพันธ์พงษ์ ประธานเจ้าหน้าที่บริหาร บริษัท แอสเซทไวส์ จำกัด (มหาชน) หรือ ASW เปิดเผยข้อมูลภาพรวมธุรกิจของบริษัทผ่านงาน Opportunity Day จัดโดยตลาดหลักทรัพย์แห่งประเทศไทย (ตลท.) ในวันที่ 17 พ.ค.2565 ว่า ในไตรมาส 1/2565 บริษัทเปิดโครงการใหม่ 2 โครงการ ประกอบด้วย โครงการ Atmoz Kanaal รังสิต มูลค่าโครงการ 1,650 ล้านบาท และโครงการ Atmoz Oasis อ่อนนุช มูลค่าโครงการ 2,200 ล้านบาท ซึ่งคาดว่าจะเริ่มก่อสร้างภายในปี 2565 และจะสามารถรับรู้รายได้ได้ในปี 2566
ด้านนายปัญญา นันทกิจตระกูร ประธานเจ้าหน้าที่สายงานบัญชีและการเงิน ASW เปิดเผยว่า ในไตรมาส 1/2565 บริษัทมียอดขาย 3,283 ล้านบาท เพิ่มขึ้น 80% เมื่อเทียบจากปีก่อน และ 19% เมื่อเทียบจากไตรมาสก่อน โดยมีสัดส่วนยอดขายคอนโด 96% และบ้านจัดสรร 4%
ส่วนรายได้รวมไตรมาส 1/2565 อยู่ที่ 1,270 ล้านบาท เพิ่มขึ้น 2% เทียบกับปีก่อน เนื่องจากมีโครงการที่ทยอยโอนกรรมสิทธิ์หลักๆ ได้แก่ โครงการ แม็กซี่ ไพร์ม รัชดา-สุทธิสาร มูลค่าโครงการ 570 ล้านบาท ,โครงการแนวราบ บ้านภูริปุรี ลาดพร้าว 41 มูลค่าโครงการ 90 ล้านบาท ,โครงการ เคฟทาวน์ ชิฟท์ มูลค่าโครงการ 2,100 ล้านบาท และโครงการ โมดิซ สุขุมวิท 50 มูลค่าโครงการ 2,300 ล้านบาท ซึ่งรับรู้รายได้ต่อเนื่องจากไตรมาส 4/2564 ขณะที่มีกำไรสุทธิ 226 ล้านบาท เติบโต 4% เทียบกับไตรมาสก่อน และลดลง 29% เทียบกับปีก่อน และปัจจุบันบริษัทมีงานในมือ (Backlog) รวมทั้งสิ้น 8,207 ล้านบาท พร้อมโอน 4,650 ล้านบาทในปี 2565 และอีก 3,558 ล้านบาทในปี 2566
ส่วนแผนการดำเนินธุรกิจในปี 2565 วางแผนเปิดโครงการใหม่ 8 โครงการ มูลค่ารวม 14,200 ล้านบาท เนื่องจากสถานการณ์โควิด-19 เริ่มคลี่คลายดีขึ้น แบ่งเป็น ไตรมาส 1/2565 เปิดแล้ว 2 โครงการ, ไตรมาส 2/2565 เตรียมเปิดตัว 4 โครงการ ได้แก่ โครงการ แอทโมซ โฟลว์ มีนบุรี มูลค่าโครงการ 1,350 ล้านบาท ,โครงการ เอสต้า รังสิต-คลอง 2 มูลค่าโครงการ 680 ล้านบาท, โครงการ แอทโมซ พอร์เทรต ศรีสมาน มูลค่าโครงการ 1,150 ล้านบาท และโครงการ เคฟ โคโลนี มูลค่าโครงการ 1,800 ล้านบาท
รวมทั้งไตรมาส 3/2565 เปิดตัว 1 โครงการ และไตรมาส 4/2565 เปิดตัว 1 โครงการ นอกจากนั้นบริษัทฯ ยังคงมองหาพันธมิตรประเทศเพิ่มเติม ดังนั้นจึงมั่นใจว่าจะช่วยผลักดันยอดขายทั้งปีตามที่ตั้งไว้ที่ 10,000 ล้านบาท เติบโต 13% และมีรายได้รวมในปีนี้ที่ 6,000 ล้านบาท เติบโต 19% ตามเป้าหมาย